Viðhafnarsalur Ráðhúss Óslóar þétt skipaður við friðarverðlaunaathöfnina í dag . Haraldur konungur og Sonja drottning sitja úti á miðju gólfi ásamt Hákoni og Mette-Marit . Í fremstu röð hægra megin á myndinni situr Erna Solberg forsætisráðherra . mbl.is / Atli Steinn Guðmundsson Atli Steinn Guðmundsson skrifar frá Ósló Mikil öryggisgæsla var við Ráðhúsið í Ósló í morgun , vopnuð lögregla fór þar um gangandi og á hestbaki auk þess sem öryggisgirðingar höfðu verið settar upp umhverfis bygginguna vegna afhendingar friðarverðlauna Nóbels sem hófst stundvíslega klukkan 13 að staðartíma . Fjölmiðlafólki var hleypt inn í bygginguna í fjögurra manna hópum frá klukkan 11 í morgun og gert að afhenda lögreglu allan sinn búnað og annan farangur til athugunar . Þá tók við vopnaleit með málmleitarhliði og að lokum fékk mannskapurinn að nálgast föggur sínar á ný . Skömmu fyrir klukkan 13 upphófst mikill lúðrablástur og gekk friðarverðlaunahafi Nóbels árið 2019 , Abiy Ahmed Ali , forsætisráðherra Eþíópíu , í viðhafnarsal ráðhússins og með honum norska Nóbelsnefndin með Berit Reiss-Andersen nefndarformann í broddi fylkingar . Þau voru ekki fyrr sest en lúðrar voru þeyttir á ný , í þetta sinn til að fagna komu Haraldar Noregskonungs og Sonju drottningar sem settust í öndvegi fremst í salnum ásamt Hákoni krónprinsi og Mette-Marit krónprinsessu . Tók við verðlaununum við dynjandi lófatak Því næst steig Reiss-Andersen í pontu , bauð friðarverðlaunahafann velkominn og gerði grein fyrir vali Nóbelsnefndarinnar þar sem þyngst á metunum vó starf hans að friði í samskiptum nágrannaríkjanna Eþíópíu og Eritreu . Að loknu ávarpi sínu bað nefndarformaðurinn friðarverðlaunahafann að rísa á fætur og veita friðarverðlaunum Nóbels árið 2019 viðtöku við dynjandi lófatak viðstaddra en salurinn var þétt setinn . Abiy Ahmed Ali , forsætisráðherra Eþíópíu og friðarverðlaunahafi Nóbels árið 2019 sýnir verðlaunin stoltur við ærandi lófatak . mbl.is / Atli Steinn Guðmundsson Að loknum tónlistarflutningi eþíópískra listamanna steig friðarverðlaunahafinn nýkrýndi í ræðustól og hóf ávarp sitt . „ Ég veiti þessum verðlaunum viðtöku fyrir hönd íbúa Eþíópíu og Eritreu , einkum og sér í lagi þeirra sem fórnuðu öllu í nafni friðar , “ hóf ráðherra mál sitt . Rifjaði hann því næst upp herþjónustu sína í stríði nágrannaríkjanna sem braust út árið 1998 þegar hann var rúmlega tvítugur að aldri , en friðarverðlaunahafinn er með yngri forsætisráðherrum , nýorðinn 43 ára . Sá ljótleika stríðsins með eigin augum „ Ég horfði með eigin augum á ljótleika stríðsins í fremstu víglínu . Þeir eru til sem hafa aldrei séð stríð og upphefja það og dásama . Þeir hinir sömu hafa ekki séð óttann , þeir hafa ekki séð örmögnunina , þeir hafa ekki séð eyðilegginguna og sorgina né hafa þeir skynjað sorglega tómleikatilfinninguna eftir fjöldadrápin . Stríð er helvíti fyrir alla sem að því koma . Það veit ég því ég hef verið þar og ég hef snúið þaðan til baka . “ Gestir rísa úr sætum og konungsfjölskyldan gengur í salinn við lúðraþyt . mbl.is / Atli Steinn Guðmundsson Sagði forsætisráðherra frá því þegar hann brá sér augnablik út úr sprengjubyrgi í landamærabænum Badme til að komast í fjarskiptasamband . Hann var aðeins mínútur í burtu en þegar hann sneri aftur fann hann ekki annað en sundurtættar líkamsleifar sveitar sinnar sem hafði þá orðið fyrir skothríð stórskotaliðs fjandmannanna og enginn lifað af . Ali sagði stríð nágrannaríkjanna hafa kostað um hundrað þúsund manns lífið og að innviðir ríkjanna hefðu verið að hruni komnir þegar átökunum lauk í júní 2000 . Við tóku tæpir tveir áratugir af hernaðarlegri spennu milli Eþíópíu og Eritreu og virtist seint ætla að gróa um heilt eftir styrjöldina . „ Við skildum að þjóðir okkar eru ekki óvinir . Þess í stað vorum við fórnarlömb sameiginlegs óvinar sem heitir fátækt . Við skildum að á meðan þjóðir okkar sátu fastar í fjötrum gamalla harma tók heimurinn örum breytingum og skildi okkur eftir . [...] Friðarverðlaunahafinn flytur ávarp sitt þar sem hann rifjaði meðal annars upp herþjónustu sína og grimmilega ásjónu styrjalda . mbl.is / Atli Steinn Guðmundsson Í dag uppskerum við arðinn af friðarvinnu okkar . Fjölskyldur sem voru sundraðar um tveggja áratuga skeið eru nú sameinaðar . Stjórnmálasamband er á ný komið á milli ríkja okkar . Áhersla okkar nú er að ganga til sameiginlegrar innviðauppbyggingar sem verður hagstefnu okkar lyftistöng . [...] Að fara í stríð krefst ekki margra , en til að byggja upp frið þarf þorp og þjóð . “ Hann ræddi því næst um lífsspeki sína , medemer , sem á amharísku , opinberu tungumáli Eþíópíu , táknar einingu en er um leið eins konar samfélagssáttmáli sem snýst um að nýta það besta úr fortíðinni til að byggja upp nýtt samfélag og nýja menningu umburðarlyndis , skilnings og sátta . Ekkert „ við og þau “ „ Í medemer-hugmyndinni er ekkert „ við og þau “ , þar er eingöngu „ við “ og það sem tengir okkur saman er ástin , fyrirgefningin og einingin . [...] Í mörgum Afríkumálum er að finna orðatiltækið „ Svo að þú megir eiga friðsama nótt þarf nágranni þinn líka að eiga friðsama nótt . “ Ali ræddi að lokum um það mikla umbótastarf sem unnið hefði verið í nágrannaríkjunum Eþíópíu og Eritreu síðan þjóðirnar friðmæltust og það mikla niðurrif sem áður hefði verið unnið af hatri og blindum hefndarþorsta . Að bera ekki önnur vopn en snjallsíma til ljósmyndunar gat verið hið vandræðalegasta uppi á fjölmiðlasvölunum , eiginlega bara pínlegt . mbl.is / Atli Steinn Guðmundsson „ Ég hef loforð að efna áður en ég leggst til svefns . Mín bíður langt ferðalag á friðarveginum , “ sagði ráðherra í lokaorðum sínum og hvatti að lokum alþjóðasamfélagið til að sameinast honum og öðrum Eþíópíubúum við að koma á varanlegum friði og hagsæld á Horni Afríku . „ Ég þakka ykkur ! “ voru lokaorð forsætisráðherra Eþíópíu og friðarverðlaunahafa Nóbels árið 2019 .